Ma nerra lwelha-nneɣ ɣer tewsit-a n wungal s tuɣalin ɣer talliyin tiqburin, ad d-naf aṭas n yimyura i yemsefhamen ɣef tbadut n wawal Ungal, d anamek n udlis yettwarun s tutlayt n ugdud, mačči s tlatinit3. Ay-agi yessegzay-d belli tawsit-a ur tuɣal ara kan ɣer tira talatinit. Si tbadut-a d tiyaḍ i nezmer ad d-nini, ungal s tmuɣli tamatut d adlis n tesrit, i yemxallafen ɣef tewsatin-nniḍen seg uskan-ines asugnan i taḥkayt iwumi zzin yiwudam, di tlemmast n yineḍṛuyen yeqqnen ɣer tudert tanmettit s wudem ilaway. Ass am wass-a tewweḍ teṭṭef adeg n tewsit i mucaɛen ɣer ugdud4.